khistorydata/jeongjo-sjw-relations huggingface dataset:
정조 22년
以弘化門入直哨官李守麟拿處傳旨傳于鄭尙愚曰何足責拿處猥矣付之該軍門處置
정조 22년
鄭東觀以弘文館言啓曰新除授副修撰尹命烈卽爲牌招察任何如傳曰允
정조 22년
傳于鄭東觀曰右承旨左副承旨許遞前望單子入之
정조 22년
承旨前望單子入之宋銓李祉永落點
정조 22년
以副修撰尹命烈牌不進罷職傳旨傳于鄭尙愚曰只推
정조 22년
鄭尙愚以備邊司言啓曰卽見冬至副使金勉柱狀啓則以爲臣到黃州牧則兵使李格例爲來見而初不通告直入門內營屬輩列立廳上大聲喝導及其酬酢之際語多駭妄無異面弄揆以事體不可但已故土校使之來待則終不起送事雖微細後弊則大其罪狀令攸司稟處爲辭矣體例間微事本不足以上煩而出疆之臣朝家所優勞況在主客之禮尤當相敬而致使面弄等語至於登徹者誠甚駭異該兵使李格罷職雖以副使言之設有不得已登聞之擧不請廟堂稟處直請攸司稟處有違格例亦爲推考何如傳曰允
정조 22년
鄭尙愚以備邊司言啓曰政院啓曰卽伏見南兵使徐有秉狀啓則長津府習操以嶺路雪塞難於前進不得擧行爲辭矣詰戎之政何等重大則中路徑還已極未安官門聚點之不請令廟堂稟處直曰以待處分者尤涉可駭年月下又書在文川三字大違格例事係戎政原狀啓雖不得不捧入而當該兵使不可無警從重推考事批旨內京營門習陣若値雨雪先停後啓自是金石之典關外千里未及稟命而先以不得行操之意具由狀聞仍請待罪可謂周通善處事月日下居住亦出於重愼之意勿推大抵今人分數不明長津之雪擁疊嶂未冬已然操期之如是定式疎漏莫甚萬一兵使入去諸軍齊會而雪若大來則其將待明春泮解然後出來乎令廟堂問于諸武將更定操期草記稟處後行會事命下矣問于諸武將則訓鍊大將李敬懋以爲各道兵水使巡操事體至爲嚴重排日封啓出軍行師則雨雪姑無論雖有身病有進無退不可與京軍門日次習陣之隨時請停比論而今以嶺路之雪塞不竢稍通徑還後啓者大關師律在文川三字妄發特其餘事而旣有勿推之命不敢更議今旣還營漸値隆冬歲前更巡非所可論而長津戎政不宜以帥臣之顚錯乃爲免操於屢豐之餘待明春更爲巡操官門聚點今姑停止恐合事宜云壯勇大將趙心泰以爲長津府之以獨鎭行秋操者蓋割付咸興地界新設邑治之故雖與南各營竝行秋操論其地形隔以三大嶺鄰比於三水府節候早寒別無異同則依左營右營例更以春操定期恐合方便云禁衛大將申大顯以爲長津乃是新設之邑地形深僻嶺阨重疊易値雪塞行之秋操則停廢之患必當比比有之一依三水甲山兩鎭例改以春操定式恐合事宜云御營大將李漢豐以爲咸鏡南關之習操定以春北秋南端川洪原永興德源等四鎭行之於秋三水甲山兩鎭行之於春者當初定式意有所在而今此長津獨鎭地勢之深僻節序之太早與三甲少無異同則新設之時其所行操宜屬於北而屬之南以致今番停廢之擧揆以戎政誠極未安此後習操依三甲兩鎭例以行之於春更爲定式恐似得宜云矣長津地勢早寒早雪諸將臣改以春操之說誠有意見而自咸興距長津爲二百餘里自三水距長津爲五百餘里嶺阨之峻磎谷之險往往有不容騎處春操之難恐有甚於秋操依前定以秋操而進其操期於九月以爲雪塞前往還之地雖進其期又或意外早爲雪塞則兵使到咸興以不得行操之意具由狀聞似合事宜至於今年官門聚點雖已後時所當設行而北路村落如當雪積之時則咫尺相望之地輒有數日不通之患置之之意分付此後臨期停操時官門聚點之難於設行必當與今年無異一體竝停之意措辭於停操狀啓事亦爲定式何如傳曰允
정조 22년
鄭尙愚以義禁府言啓曰通禮院假引儀趙元溥林貞鎭等拿處事傳旨啓下而假引儀則以雜岐例自刑曹擧行曾有定式矣趙元溥林貞鎭等移送刑曹之意敢啓傳曰知道
정조 22년
鄭尙愚以御營廳言啓曰弘化門入直哨官李守麟拿處傳旨傳曰何足責拿處猥矣付之該軍門處置事命下矣依傳敎本廳前哨官李守麟從重決棍二十度之意敢啓傳曰知道
정조 22년
奉化縣監蔡弘直疏曰伏以臣待罪本縣于今三載蕞爾小縣積弊相仍不勝補塞欲仍而置之無所猷爲則將有朝夕潰缺之憂欲變而通之有所更張則又有東西牽架之患雖古昔龔黃之才亦不知所以爲計如臣空疎譾劣又安敢發一謀措一辭以爲矯救之策哉況歲値歉荒公私匱竭則此誠救焚拯溺濡手足焦毛髮之時也臣夙夜憂懼恐賑接失宜以負我聖上憂民之至意惟我殿下特軫民隱蠲賦之澤徧及於代播停糴之令又先於開倉使斯民預爲之所而吏不得售其奸則凡我臣民莫不感泣而又我殿下特敎提誨凡係民瘼使侍從邑倅諸臣悉陳無隱臣由是涕泣奮厲思所以少答休命以爲官無高卑事無巨細小大僇力自盡其責亦臣子職分內事也玆敢不避猥越之誅略陳一二弊源仰瀆伏願聖明垂察焉臣伏念本縣僻而且弊名雖六面折長補短幅員長廣不過二十里而山脊所經崗巒盤互擧一邑平穩之地不滿什二則田賦之重居民之少又可知也推此以言殆不足以成官民之體給上下之費矣種種弊瘼有非更僕所可悉數惟軍額塡補之道史閣守護之節最甚緊急而難可矯救者也以言其軍額則乙卯所籍民戶八百七十七戶內班戶一百九十八戶三班官屬六十五戶校生三十戶驛屬一百七十二戶校院奴婢二十七戶官奴婢十六戶私賤三十八戶各色匠人二十八戶忠衛二十四戶上納布巫女三戶黃腸守護軍爲七十七戶而窮崖絶壑之中豺虎相守凡民之守護者奠居爲難故不得不廣募充塡而其餘四十二戶太半是流亡雜頉良戶之可堪軍役者不過爲一百五十二戶而京外各衙門案付軍額爲九百四十六名矣計丁量額萬無可塡之勢故一人而兼三四役一室而簽五六丁噫白骨徵布實爲千古之冤恨黃口簽丁乃是百年之痼弊朝家申飭極其嚴截凡爲倅臣者孰不欲竭心塡補以爲對揚德意之萬一而猶不免有增年而充額垂老而收布東塡西補彌縫不得而以本縣言之老除病除之未及釐正者多至二十三名則此無他一身三四役一室五六丁又不忍添其役而加其丁故也大抵三代簽軍之法十六爲下丁十八爲中丁二十爲壯丁而昔我仁宗大王嘗有敎曰十五定軍壯年幾何六十除軍餘年幾何仁宗聖意蓋以爲凡民之生於世也幼而及長衰而及老少有優閒之時乃可知有生之樂矣自十五至六十皆是爲國力役之年則十五以下六十以後非可自樂之日也是以猶以國制爲有歉發此聖歎則此誠大聖人之至意也然以一人之身自十五至六十而爲國力役少無優閑猶有餘力幾何之歎況一身之中兼三四役一室之內簽五六丁自幼至老死而無優閒自樂之日則其悲苦之情當如何哉以大邑言之則土豪遊民容隱成藪百家之村簽軍者不過數十人十戶之里收布者只是一二名而衣溫食飽優閒自樂者實多有之至於本縣之民則片土瘠确轉石跪牛腁胝手足艱辛耕墾夫捆婦織終歲勞苦尺布斗粟盡歸身役而及其歲暮冷廚寒女抱兒啼飢力役窮民懸鶉呼寒似此民情實爲矜愍而又不免流亡隣族兼役疊徵剝膚椎髓則古人所謂公門少推恕肌膚眞可惜者實是哀痛之辭而尤豈非小邑殘氓切骨之冤乎飢寒各異苦歇不同亦非聖朝一惠之意也從前陳弊之臣例以軍額塡補之難爲列邑通患而已未嘗以大小邑偏歇偏苦之弊仰達於黈纊之下者也今欲變通小邑兼徵之弊則不過曰除減小邑之軍分送大邑民多之處而若以邑之大小計其充定之數以爲均布之政則雖或免此苦彼歇之患此亦非長策且奸民避役千百其孔或冒錄忠衛或假托驛屬訐訴勳府圖囑郵官該邑之査報徒勤而勳府不許郵官爭執此亦簽括騷擾之一端伏願殿下特命有司竝賜裁處焉以言其史閣守護之節則本縣太白山史閣在於高峰絶頂之上雖春夏曝陽之時雲霧常塞蒸濕如雨材瓦易毁人跡罕到守護爲難故當初創建之時啓下節目申嚴僧軍三十名分定於本縣覺華寺及順興浮石寺禮安龍壽寺而其摠察之綱專屬於覺華寺俗軍六十名則分定於本縣及安東禮安榮川順興等邑而使之輪番守直矣挽近以來寺刹凋弊軍民流散覺華寺之八房巨刹只存兩寮各邑俗軍之逃故雜頉趁不代定公移去來頻年陸續此一不便也璿源錄實錄兩閣如或有外面剝落處則地方官馳報營門以爲及時補葺之地而蒸陰所傷旋致滲漏其修葺之政或三歲一至焉或五歲再至焉材瓦之輸運難支民力之凋弊日甚此二不便也且史閣奉安旣是本縣之地則修補等節本縣當奉行之不暇而本縣以十室至殘之邑兼役貧民萬無獨當之勢故不得已自營門分定材瓦鐵物役軍於列邑列邑分受其弊而遠地輸赴耗費不貲此三不便也且伏念國家分地置守自有制度山峽田野備而後民有以資而邑有以立若以山峽屬之東而其田野則屬之西使之不相管攝則八路諸邑其何能支吾乎況本縣介在山峽之中所謂田野蓋僅存焉耳本縣東距五里牙峴卽安東府春陽面之地界而自牙峴越春陽四十里地始乃轉而入於史閣地無連脈屹然太白獨爲本縣之山而其前後左右田野則皆是春陽面之地界也以春陽而言則越本縣至該府爲一百三十里以本縣而言則境接五里而直至春陽爲四十里在安東則春陽一面殆同懸疣附贅有無不甚關在史閣則下臨咫尺便是心腹肺腑而乃於四面之中奪其三面之野眞所謂客爲主而主爲客也且春陽則僻在一隅漏籍漏案自多閒遊油滑之民而本縣則如掌小邑兼役疊徵莫非愁苦疾痛之日也臣竊聽民言則咸以爲安東奉化均是王土而春陽之民何其福也本縣之民抑何罪也莫不困悴嚬呻奔走荷擔而莫重守護之地將不免有疎虞之慮此四不便也臣謹按邑中古事粵在顯廟朝知事臣鄭維成啓曰太白山史庫乃奉化地其山底春陽古縣卽安東地也其地界錯雜迂還往來史庫之時自奉化而必涉春陽地又轉而入於史庫故實錄璿源錄往來及使人迎送之際奉化縣偏受其弊其處士民齊訴於臣請削春陽以屬奉化臣親審其形勢則果如士民所訴似當變通云云此誠矯救本縣民弊之一大關鍵也當時獻議之臣或以爲祖宗朝晝疆分界大小相錯意有所在近來或因民人狀訴或因藩臣馳啓紛紜割屬此路漸廣皆將接踵而起又曰鶴脛雖長斷之則悲鳧脚雖短續之則蹶長短之理難以强爲云云臣詳觀語意特以當時割屬紛紜接踵有弊故雖有如此防塞之論然以臣愚意則一時紛競之漸雖不可不杜莫重守護之地亦不可不念也至於斷續悲蹶之說莊生寓言固不足取以爲喩而且疆土分割亦有舊例如梧彔交川直谷義豐皆是順興之地而癸亥復設之初梧彔交川屬之榮川直谷屬寧越義豐屬永春雖以忠淸道之懷仁縣言之周岸酒城俱是懷仁之地而周岸屬之西原酒城屬之靑山變易舊疆至於如此而未聞順興懷仁斷此以爲悲而寧越靑山續此有所蹶也則是不可以境界之難變爲言而唯觀其事理之合宜而更張之有道也伏願殿下俯詢廟堂而特賜裁處焉臣所陣數條無非所以爲窮民請命者也然其最急最緊惟在於春陽一面之移屬於本縣也何以言之安東府之責應於春陽者不過是木物及軍官砲手而已而三百民戶自多閑遊之人則移屬本縣之後史庫守護之軍不必分定於安東榮川禮安順興而求之春陽之民自有餘裕矣本縣軍民之許多疊徵不必分送於地廣民多之邑而括之春陽之民亦可塡補矣史閣修改時役軍及材瓦鐵物不必分定於列邑而責之本縣之民亦不爲弊而本縣軍民之兼役疊徵者庶可息肩矣本縣之民之奔走荷擔者亦必安堵矣本縣之民之困悴嚬呻者又將轉爲歡笑矣且安東三十八面之缺一面殆無異於九牛之去一毛而本縣之受惠澤莫有大於此者則臣之所以區區獻愚者不但爲史閣守護之節而已也臣以無似濫簉侍從曾無一言一事之裨補今於特旨之下條陳民瘼之疏亦且後時臣罪萬死臣無任云云省疏具悉軍政事百五十戶爲九百四十額者疊役之弊不問可知令道臣從長釐正論理狀聞勳府冒錄侵擾之弊嚴禁春陽面移屬事令廟堂稟處
정조 22년
司諫柳畊應敎嚴耆副應敎朴吉源掌令尹寅基校理金熙華金熙周副校理趙得永朴宗京修撰洪受浩曺錫中副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允六字刀削
정조 22년
司諫柳畊掌令尹寅基啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上今月初六日毓祥宮動駕時押班監察鄭時善以爲大駕還宮後大臣未及回班而班次錯亂刑曹正郞韓復衍先爲出去禮都監書吏執轡挽止矣末乃捉致該吏稱以曾經監察先生至於決杖揆以事體不可無警責之道云臺監之呈課旣如此不可置而不論請刑曹正郞韓復衍拿問處之答府曰李汝節事亟停勿煩崔進吉事不允韓復衍事依啓
정조 22년
戊午十一月初八日辰時上御便殿左副承旨入侍時左副承旨李海愚假注書李泳夏記注官金景煥編修官洪樂游以次進伏訖上敎海愚曰五邑守令聞已來待令有司堂上李書九齊會于備局待節目笏記判下如有未盡意處則相議于內營提調及大將更加釐正而外使聞亦今日入來云待其入來商確爲之亦好此意分付可也命退承史以次退出
정조 22년
戊午十一月初八日午時上御便殿右副承旨入侍時右副承旨鄭尙愚假注書李泳夏記注官金景煥編修官洪樂游以次進伏訖上曰節目釐正事有司堂上及五邑倅皆已來會於備局乎尙愚曰聞已來會云矣上曰笏記俄已判下而五邑倅所見亦好更飭有司堂上須參究商確速速釐正可也又敎曰卽見觀象監頒曆啓目其紙品太厚矣啓目異於狀啓則不必用如此厚紙此啓目還給而後勿如是之意分付可也又敎曰今番嶺南宣召人未赴職之窠其果出代乎問于銓曹可也命退承史以次退出
정조 22년
行都承旨閔台爀坐左承旨宋銓坐右承旨蔡弘遠坐左副承旨鄭尙愚坐右副承旨李祉永坐直同副承旨鄭東觀坐直注書金啓溫仕一員未差假注書李泳夏仕直事變假注書韓永建仕
정조 22년
藥房提調李秉鼎副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李祉永啓曰明日王大妃殿誕日相値視事頉稟之意敢啓傳曰知道
정조 22년
傳于李祉永曰左副承旨入侍
정조 22년
以咸鏡監司李集斗狀啓薦新生瓜魚限內不得封進惶恐待罪事傳于宋銓曰勿待罪事回諭
정조 22년
以南兵使徐有秉狀啓長津府習操以嶺路雪塞難於前進不能行操誠不勝惶恐待罪事傳于李祉永曰勿待罪事回諭
정조 22년
閔台爀以忠勳府言啓曰本府書寫忠義衛韓灌瓜滿代嫡長忠義衛林枝達差下依例以假郞廳稱號何如傳曰允
정조 22년
鄭東觀以備邊司言啓曰卽見慶尙監司李義綱狀啓則以爲事目頒下一萬四千結外二萬一千八百七十六結零加請矣廟堂覆啓見減之數乃爲六千一百六十四結代播災近萬結雖把束之微不敢闊狹則今此削減之災勢將還實於晩移之中視彼食實而全數蠲稅者向隅之歎當復如何減劃中二千八百結更爲加俵俾晩移被災之民均蒙實惠事請令廟堂稟旨分付矣地部俵災之法雖曰近成文具廟堂加劃事面與地部有異則以準劃爲請猶或可也欲於減劃之中加得若干結者已自向來湖西事萬萬未安而嶺南又復如此將爲後例吏民觀瞻亦豈可不顧乎該道臣所當請罷而災年遞易實爲可悶姑先從重推考狀辭勿施何如傳曰地部所俵廟堂加劃其實則摸索與敬差官之眞箇目親足涉有間以是見道啓則爲念白徵不得不闊狹且況所已施於湖南而猶靳於該道實有彼此愛憎之歎付之道臣量宜加俵俾無秉束之勒稅可也
정조 22년
李祉永以承文院都提調意啓曰今此海州漂漢人領付咨文正書安寶後別定禁軍給馬下送于齎咨官尹敏東所住使之傳致於今番節使之行何如傳曰允
정조 22년
禁府啓目刑曹正郞韓復衍原情云云傳旨內辭緣泛稱遲晩刑推得情何如判付啓付過放送爲良如敎
정조 22년
應校嚴耆副應校朴吉源掌令尹寅基校理金熙周金熙華副校理趙得永朴宗京正言金和鍾修撰洪受浩曺錫中副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允五字刀削
정조 22년
戊午十一月初九日午時上御便殿右承旨左副承旨入侍時右承旨蔡弘遠左副承旨鄭尙愚記事官金啓溫記注官承膺祚編修官洪樂游以次進伏訖上敎弘遠曰嶺人事蹟之鈔成冊子者倣人物考例期於速成可也又敎尙愚曰有司堂上今日來會本司云耶尙愚曰明日當齊會釐正笏記云矣上曰嶺南災結加請狀啓令廟堂斯速草記稟處之意分付可也仍命退承史以次退出
정조 22년
行都承旨閔台爀坐左承旨宋銓坐直右承旨蔡弘遠坐左副承旨鄭尙愚坐直右副承旨李祉永坐同副承旨鄭東觀坐注書金啓溫仕一員未差假注書李泳夏仕直事變假注書韓永建仕
정조 22년
王大妃殿誕日大殿惠慶宮中宮殿內閣政院玉堂朝廷二品以上六曹大司諫口傳問安答曰知道
정조 22년
李祉永啓曰備邊司郞廳來言今日賓廳日次而王大妃殿誕日相値不得來會云矣敢啓傳曰知道
정조 22년
傳于鄭尙愚曰修撰曺錫中許遞前望單子入之
정조 22년
修撰前望單子入之韓致應落點
정조 22년
戊午十一月初十日午時上御便殿左副承旨入侍時左副承旨鄭尙愚假注書李泳夏記注官承膺祚編修官洪樂游以次進伏訖上命書傳敎曰再明日以後坐齋相値明日頒曆事分付吏兵曹仍令觀象監知悉上曰近來頒曆單子紙品太好至於吏曹件則比兵曹件不啻倍厚事甚無謂此後勿復如是之意嚴飭可也仍命退承史以次退出
정조 22년
行都承旨閔台爀坐左承旨宋銓坐右承旨李肇源坐直左副承旨蔡弘遠坐右副承旨鄭尙愚坐直同副承旨未差注書金啓溫拿處一員未差假注書李泳夏仕直洪奭周仕事變假注書任百禧仕
정조 22년
鄭尙愚啓曰十一月十二日次對不得循例來會持公事入侍命下則微稟事曾有定式矣明日視事取稟不得循例書入之意敢啓傳曰知道
정조 22년
傳于鄭尙愚曰統制使留待
정조 22년
傳于閔台爀曰諸承旨持公事入侍
정조 22년
傳于鄭尙愚曰統制使入侍
정조 22년
鄭尙愚啓曰事變假注書韓永建身病猝重勢難察任今姑改差何如傳曰允
정조 22년
有政吏批行判書金文淳參判李敬一參議任希存行都承旨閔台爀進以金翰東爲承旨鄭景祚爲執義曺錫中爲獻納校書正字二單洪儀泳李覲吾敦寧參奉曺龍玩貞陵參奉兪漢宰相換觀象監正金宗信單付
정조 22년
再政崇寧殿參奉單卓宗九加設下批事承傳
정조 22년
閔台爀以吏曹言啓曰今此冬至祭獻官執事中時無職名人員令該曹口傳付軍職何如傳曰允
정조 22년
兵批判書李時秀進參判柳誼參議閔昌爀參知柳師模右副承旨鄭尙愚進以尹頤東爲宣傳官洪理燮爲都摠經歷鄭學畊爲黃海兵使護軍李益運曺允大副護軍李肇源金啓洛李海愚鄭東觀李尙謙副司果曺錫中竝單付同知單朴孝聖僉知單金玄璣
정조 22년
鄭尙愚以兵批言啓曰觀象監監印官嘉善申潤國同知中樞府事擬入事命下而時無見窠依例作闕擬入之意敢啓傳曰知道
정조 22년
兵批再政以申潤國爲同知黃勉基爲宣傳官守門將單金魯巖
정조 22년
三政以李衍九鄭德采爲外營部將外營部將單金廷秀前僉使李良弼今加折衝加資事承傳
정조 22년
韓永建改差代以李錫祜爲事變假注書
정조 22년
閔台爀啓曰新除授左承旨金翰東時在慶尙道安東地斯速乘馹上來事下諭何如傳曰每番除拜輒稱在外雖無金翰東豈無可爲之承旨乎遞差前望單子入之待下批牌招察任
정조 22년
李錫祜有頉代以任百禧爲事變假注書
정조 22년
以事變假注書望筒傳于鄭尙愚曰初望不爲審愼致煩酬應當該實注書令該府拿問嚴處稱托之人拔去承文院及注書望深夜酬應承旨無一言致察捧納承旨捧現告勘罪
정조 22년
鄭尙愚啓曰事變假注書望筒捧納承旨捧現告勘罪事命下矣何傳旨捧入乎敢稟傳曰遞差傳旨捧入
정조 22년
以注書金啓溫拿處代假注書洪奭周安益謙文尙表望筒傳于鄭尙愚曰首望仍察廳任
정조 22년
閔台爀以吏曹言啓曰今此宗廟各陵殿宮園廟冬至祭祭官當爲磨鍊而老病公故外實無推移分排之路依近例刑官司饔院官員及年六十以上人通融塡差以入之意敢啓傳曰知道
정조 22년
閔台爀以吏曹言啓曰成均館學正金瑥受由過限未上來依例罷職何如傳曰允
정조 22년
李肇源以兵批言啓曰守門將金鎭豐改差代加設宣傳官金魯巖依下敎陞實之意敢啓傳曰知道
정조 22년
鄭尙愚以訓鍊都監言啓曰本局從事官金近淳身病甚重勢難察任改差何如傳曰允
정조 22년
刑曹啓目龍仁趙圭性洪者斤世等獄事段二人之所打傷莫辨誰某到今決折之道惟有賢囊之踢打歸一項頸之違折歸一腰眼脊背之傷處歸一犯者歸一然後區別正于是白如乎分付道臣另行査覆論理馳啓後稟處何如判付啓更令推官後同推時出意見究覈論理報來狀聞後稟處爲良如敎又啓目寧海申思良獄事段今若於法當死而以情傅生則民將玩法不信輕於干科臣等愚見斷斷以爲不可赦亟捧決案施以當律何如判付啓發遣曹郞問于今夏疎決時未及獻議之大臣以聞爲良如敎又啓目龍仁縣令丁遇泰果川縣監金鋼等矣何時判下之事今始捉囚捧供該倅段所當拿處而近多擧行爲先從重推考罪各杖一百竝只收贖公罪施行何如判付啓分揀爲良如敎又啓目京囚李錫祉獄事段今若以此獄諉之疑案終無一典僕償死之律則頹綱之無以振勵惡習之靡所懲創不亶爲一獄囚倖逭之憂而已依前嚴訊期於輸款何如判付啓疑則傅輕卽寧失不經之義也此獄耳亦何必獨靳輕典而屢詢至今者非謂李錫祉之十分無疑須得一箇打殺莫奉之正犯然後錫祉之宥與不宥可以決定當寒滯囚雖甚矜悶償命至嚴有難輕放如使錫祉指告眞正正犯可謂都無事卿等別具意見覈出正犯以聞爲良如敎
정조 22년
應敎嚴耆副應敎朴吉源掌令尹寅基校理金熙周金熙華副校理趙得永朴宗京正言尹涵修撰洪受浩韓致應副修撰趙萬元啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允六字刀削
정조 22년
戊午十一月十一日辰時上御誠正閣諸承旨持公事統制使入侍有司堂上來待諸臣追後入侍時行都承旨閔台爀左承旨宋銓右承旨蔡弘遠左副承旨鄭尙愚右副承旨李祉永同副承旨鄭東觀記事官金啓溫假注書李泳夏記注官金景煥編修官洪樂游檢校待敎李存秀統制使任嵂以次進伏訖上曰諸承旨各奏公事可也弘遠讀奏黃海監司李義駿啓本海州牧反庫事東觀讀奏慶尙監司李義綱狀啓慶山縣幼學李廷春妻金氏一胎生三男事尙愚讀奏江原監司洪仁浩啓本罪人金海朝楊口縣到配事命書判付訖命書榻敎曰同副承旨許遞命書傳敎曰有司堂上入侍又命書傳敎曰來待諸臣入侍命書榻敎曰昌陵參奉曺文檢敦寧參奉曺龍玩繕工監役鄭烈童蒙敎官朴光久入侍啓溫承命出傳與有司堂上李書九昌陵參奉曺文檢等偕入進伏上命嵂進前敎曰新遞西閫又拜統帥亶出於委畀責成之意必須隨處努力以爲報效之地可也近日統營之弊耗穀爲最而營樣漸不如古向來因大臣所奏屯田事有嚴飭之敎矣大抵海民之受弊莫不由此都在帥臣之善爲措處而其外弊端卿亦有聞知者乎嵂曰臣雖或有所聞而姑未赴任則不敢以未目擊之事煩陳於前矣上曰年前移貿事今幾就緖云耶書九曰當初移貿定限以十年內萬石爲準矣今者十年之限將滿而穀簿則未滿定數之折半又或有耗條之減損故前帥臣之被勘亦以此也嵂曰臣聞庚戌年間該帥臣李漢豐以其支放之不足請于廟堂得加分耗一千石每年作錢買置屯田又於屯田之中取每年禾利作錢買土期以十年準以萬石矣拒今九年之間斛數則未滿萬石所買屯田亦僅爲三百石落而今則廟堂亦禁其移貿故事多苟艱與當初所料大相反矣上曰此事可謂有名無實下往善爲之可也命尙愚宣諭嵂先退龍玩進前奏職姓名上曰爾於故處士爲幾代孫而其後冠冕爲幾世乎龍玩曰故處士植卽臣之六代祖而臣之五代祖蔭察訪其後生進相繼臣祖則以孝行贈職持平矣上曰予於故處士可謂聞伯夷之風者朝家樹奬之典非不勤摯而以故處士家言之則猶不爲厚報年前致祭祭文亦示奬詡之意而至於今番以特敎調用子孫者實出於曠感之意也莫曰一命之仕將爲他日百里之階爾須隨處恪勤無墜名祖之遺風可也命書榻敎曰敦寧參奉曺龍玩初仕中有敦寧人今日政相換文檢奏職姓名上曰爾於故儒臣爲幾代孫而其後冠冕爲幾世乎文檢曰故儒臣瑋卽臣八代祖而其後連通蔭仕臣父爲河陽縣監矣上曰故儒臣遺蹟或有家藏文字乎文檢曰世代寢遠文蹟散盡只有文集二卷而亦非刊行之件也上曰以故儒臣之文學行誼尙無剞劂之文字甚欠事也光久奏職姓名上曰爾乃故忠臣之幾代孫乎光久曰爲十二代孫矣上曰爾年幾何而連赴科擧乎光久曰臣年今六十二而少時修擧業今則廢科矣上曰爾旣上京可能勤力從仕乎光久曰恩召之下不敢偃處今番上京爲一謝恩命至於留京從仕臣姑未定料量矣上曰嶺南之今年年事何如光久曰論以夏秋所見可謂稍勝而幸蒙朝家軫恤之澤蠲減停退隨處皆恩故今則民有按堵之望但明春窮節之事則姑未可知也鄭烈奏職姓名上曰爾乃先正之奉祀孫乎烈曰臣則支孫而前參奉臣㙔卽奉祀孫也上曰先正後爾家冠冕爲幾代烈曰臣之高祖蔭察訪曾祖新昌縣監其後則無冠冕矣命龍玩等先退尙愚曰筵體至嚴而兼春秋金景煥咫尺前席鼾息有聲事極可駭所當重勘而本院請推之外無他可施之罰何以爲之乎上曰拿處可也出擧條命書榻敎曰當該兼春秋拿處上敎書九曰今番所成節目甚有條理矣日者五邑守令緣何而久滯華城耶書九曰初頭各邑成冊磨鍊時內使所見或有與臣意差異處往復商確自至遲滯矣上曰今番各邑良軍減額爲幾何書九曰合爲四百之數而黃口白骨之徵當入於其中而減之矣上曰選武軍官別破陣喪頉事雖或有勿許之議而此則有傷風化蓋自十六歲至六十其間四十餘年皆是供役之年則三年喪頉所損幾何且若不許施則安在其軍官之異於卒伍之義乎書九曰誠如聖敎矣臣適因言端有所仰稟者矣選武軍官之都試今此五邑移屬後不可無新定程式矣或云屬之畿營爲便而臣意則仍屬華城似好矣上曰卿言亦好須廣議於諸守令務從方便添入於節目可也上曰江都史庫開庫擇日更以何日爲定乎書九曰以今月念一日擇吉當於十九日發行矣上曰禁府當直向來下敎之後至今輪番乎書九曰然矣上曰自今以後更遵前日例爲之事分付可也台爀曰今十五日日次問安與冬至相値前期爲之似好矣上曰以十四日進定可也命退諸臣以次退出
정조 22년
行都承旨韓晩裕在外行左承旨洪義榮坐行右承旨沈晉賢坐直左副承旨洪義浩坐直右副承旨李海愚坐同副承旨鄭尙愚緣故出注書金啓溫拿處一員未差假注書李弘謙仕直呂東直仕事變假注書任百禧仕
정조 22년
沈晉賢啓曰十三日永陵忌辰祭齋戒十四日靖陵忌辰祭齋戒十五日十六日永陵忌辰祭齋戒正日相値視事頉稟之意敢啓傳曰知道
정조 22년
閔台爀啓曰臣台爀冬至望闕禮習儀進去下直之意敢啓傳曰知道
정조 22년
傳于李海愚曰在院承旨當處分北所衛將假承旨差下
정조 22년
傳于李海愚曰承旨等以遞差捧傳旨注書先汰後拿承旨前望單子入之待下批牌招察任
정조 22년
承旨前望單子入之韓晩裕洪義榮沈晉賢李海愚洪義浩落點
정조 22년
傳于沈晉賢曰前假注書李弘謙呂東植仍察上下注書之任
정조 22년
李海愚啓曰新除授都承旨韓晩裕時在忠淸道木川地斯速乘馹上來事下諭何如傳曰允
정조 22년
以慶尙監司李義綱狀啓咸昌縣監趙雲絅身死事傳于沈晉賢曰咸昌縣監之代令該曹口傳差出當日辭朝給馬下送
정조 22년
吏曹口傳政事以朴澈源爲咸昌縣監
정조 22년
以李泳夏洪奭周囚單子判付內洪奭周段雖出於無知之致所犯則不可以一時做錯言爲先以草記從重勘律區別功議減等放送爲旀李泳夏段混捧傳旨放送當該承旨推考爲良如敎傳于沈晉賢曰差祭事前此嚴飭何如而以受由下去之侍從參下抄啓文臣及有實故人塡差於大祝極爲駭然當該吏曹參判爲先從重推考祭報府捧納承旨亦爲推考
정조 22년
以咸鏡監司李集斗狀啓薦新及進上生瓜魚不得一時封進惶恐待罪事傳于鄭尙愚曰勿待罪事回諭
정조 22년
李海愚以都摠府言啓曰都摠管黃昇原以知義禁府事本府坐起晝仕出去之意敢啓傳曰知道
정조 22년
禁府啓目注書金啓溫原情云云傳旨內辭緣泛稱遲晩所當請刑是白乎矣時任史官勿爲請刑載在大典通編議處何如啓以草記從重照律區別功議公罪勘送爲良如敎又啓目兼春秋金景煥原情云云傳旨內辭緣泛稱遲晩刑推得情何如啓附過放送爲良如敎
정조 22년
沈晉賢以弘文館言啓曰副修撰尹命烈旣有只推之命卽爲牌招察任何如傳曰允
정조 22년
以副修撰尹命烈牌不進罷職傳旨傳于沈晉賢曰只推
정조 22년
洪義浩以備邊司言啓曰卽見慶尙監司李義綱狀啓則以爲大丘等尤甚十四邑最貧窮至無依之類歲前救急春後開賑勢將設施而容入賑穀不可不及今措置今春賑餘還錄各穀三萬八千一百二十石特許取用事請令廟堂稟旨分付之次邑尤甚面里亦當抄出最貧殘戶從便救恤待畢救急擧槪登聞計料爲辭矣賑穀依所請劃給賑邑還民最爲可矜艱辛辦納之精穀盡歸賑資麤荒等棄之空殼勒給還戶歉歲失農專由於此明年考察之政一視還賑俾無偏重偏輕之意另飭分付何如傳曰允
정조 22년
鄭尙愚以右邊捕盜廳言啓曰去夜四更量幼學朴南源犯夜被捉而係是儒生移送秋曹之意敢啓傳曰知道
정조 22년
鄭尙愚以刑曹言啓曰因右邊捕盜廳啓辭去夜四更量犯夜幼學朴南源移送秋曹事命下矣朴南源依更數決笞五十度放送之意敢啓傳曰知道
정조 22년
鄭尙愚以刑曹言啓曰頃因肅川民人金國樑等筒畓稱冤事擊錚京畿監司李在學捧供啓本判付內肅川民呼籲事近於壯勇營屯爲名而一毫爲弊民間者其所嚴飭何如肅川所訴乃反如此定州牧使卽曾經別軍職也令道臣別定査官馳往摘奸詳査事狀星火報來後報本曹仍卽草記稟處事判下據發關該道矣卽接平安監司閔鍾顯謄移則定州牧使吳毅常牒報內以爲牧使馳往該府看審本筒之形便取考文案採探事實則新筒舊筒俱在一坪補民舊筒之作畓定稅者今爲百有餘年而每年以折米八百石收捧五百石則付之大同庫而會錄公下三百石則屬之支應庫而補於官用不足之需此則皆有可據之公文至於新筒卽訓局出物力新築之地長廣周廻可爲累百石落而尙未吐醎便是等棄之土當初補民舊筒屬之訓局在於癸卯年而其時府使崔雲羽報營草觀之訓局錢六千兩出給於築筒穀價則大同庫公用及支應庫官需辦出無路借民力而築筒存此錢而取殖俾爲新筒收稅前添補於右項兩庫需用云云故査問該府民人則今此六千兩錢盡費於築筒雇價而今無所存云而存本取息旣有可考之文券給雇築筒只是民人之口陳及夫甲辰年因營門査啓判付補民舊筒還給該府之後訓局錢六千兩猝難辦得該府使權請得營門停殖錢八千兩一千二百兩徑除利條六千兩還報訓局八百兩以防吏胥之徭役而節目中限以十三年後蕩減爲定故自甲辰至丙辰利條每年以一千二百兩已爲準納庚戌年因營關更以十五年退限爲定丁巳戊午兩年利條二千四百兩亦爲備納甲辰四月日該府民人等以新筒立案成給事呈議送據自營門成給立案結語中來頭效害有未可知姑依民願立案成給蓋此補民舊筒還屬該府依舊收稅則別無稱冤之端而渠輩之到今起鬧者新舊筒區處時成給立案藉爲憑信之資其後訓局之還推本錢也亦以營門停殖錢依數還報又況蕩滌本錢則於渠輩可謂幸矣而十餘年等棄之土今於本營出物力設屯也若是呼籲者實無意義金國樑原情中新筒每年補築于今十四年價至一千四百兩逐戶斂納云云而旣無可據之文蹟則其所謂斂納者似不近理八千兩停殖錢謂之六千兩而亦不曰蕩減應納利條稱以斂民而反歸之白徵者民習可痛蓋本筒土醎尙遠徒費人力而食效無期細究利害實有所收不及所費之慮云矣蓋此補民新筒之築成也雖有訓局錢六千兩爲之雇價借力築筒又有可據之公文則其時措處之如何今不可詳而藉曰不借而雇伊後還錢於訓局時旣用營門停殖之錢而停殖錢利條則六千兩十五年所納爲一萬三千五百兩皆肅民之所白納也比之當初雇價恰過一倍則伊時之給雇猶之爲不給雇也營門之成給立案似問斂民之無名姑以是塞其口也然則肅民之以此筒爲渠輩之物固其宜也今於壯營之設屯也安得無異辭乎臣宗甲之納西符而歸奏於前席也其所謂以民力所費之地爲民庫所需之資在彼雖無甚益屬他便懷大慼者政指此筒而言也其時批旨有曰官屯廢堰之或有勒買處已買則添給未買處勿買處分之明正如日月之照臨伊後京外未知作何擧行而復有此蹕路煩籲之擧更加嚴飭恐不可已大抵此等事非一民切己之冤而金國樑之挺身擔當猥徹天聽者海澤奸民之此習例作家計誠可痛也若其事實則判付行査之下不可不明白指陳而査官所報全事漫漶舊筒之無與於新筒而以舊筒之還屬謂民無冤利條之有倍於本錢而以本錢之蕩減謂民可幸凡所論列皆屬題外納萬金不貲之財得十年空棄之土民所最冤政在於此今竝與其土而失之則其情尤當如何哉而反以其不欲失謂之無義而可痛豈不謬哉方當廈氈疇咨廣求民隱每恐一物之或有失所四聰之或有遺照而事關本營尤留聖念定官行査旣出特簡則所當悉心對揚以稱德意而畢竟報辭不誠如是揆以事體有難仍置定州牧使吳毅常從重推考俾知警惕何如傳曰允旣有前下擧條判付則屬之該營非所可論更勿句管事分付壯營而土地令本道一以便民決給可也
정조 22년
李海愚以義禁府言啓曰時囚罪人金啓溫原情公事判付內以草記從重照律區別功議公罪勘放事命下矣金啓溫傳旨內初望不爲審愼致煩酬應拿問嚴處罪取考律文則大明律不應爲條有曰凡不應得爲而爲之事理重者杖八十矣金啓溫杖八十以公罪收贖而其祖尙奎揚武原從功臣云功減一等杖七十以公罪收贖放送何如傳曰允
정조 22년
戊午十一月十二日午時上御便殿右副承旨入侍來待諸臣同爲入侍時右副承旨李海愚假注書李泳夏記注官承膺祚編修官洪樂游水原留守徐有隣壯勇營提調鄭民始以次進伏訖上敎海愚曰今日諸承旨遞差傳旨右副承旨鄭尙愚亦入其中右副之服制出去在於仕記捧入之前則傳旨之混同捧入極爲不審承旨退出後詳問其委折而鄭尙愚之遞差傳旨則勿施可也上敎有隣曰今番備局所成節目於卿意何如有隣曰條理精詳蔑以加矣諸凡擧行臣當依此爲之矣民始曰外營軍保減額減斗之代自廟堂以畿邑所在江都米耗三百石勅需米耗五百石合八百石給代而自屬邑取耗輸送自外營收捧需用之際多有難便之端且其名色不無苟簡者畿內諸置每年以大同米劃給者爲五千石矣從前儲置多以常賑穀取用今雖以耗米劃給別無所妨儲置劃給中八百石移送外營以爲給代之資而其代則以江都勅需耗米八百石移給畿營爲好儲置米之劃給外營者以外營上納大同條相換以用則旣無轉輸之勞事甚便宜故敢此仰達矣上曰依爲之出擧條有隣曰本府儲置與列邑同爲句管於畿營矣今則本府旣爲分司事面比前自別用遺在區劃等節直爲磨勘於惠廳恐合事宜故敢此仰達矣上曰依爲之出擧條有隣曰外營別將以下諸將官今爲實職矣每朔料條之以支放米太上下殊涉乖當本府旣有田稅米太劃付者以此相換頒給似合事宜故敢此仰達矣上曰依爲之有隣曰前使在任時請得平安兵營別備條中煮硝物力若干錢限以五年措備火藥而行之二年以輸納之有弊未免停止矣煮硝輸納旣云有弊則雖不敢以本色更請而非但莫重城池不可無硝藥措備之需錢物拮据自有餘數三年條則以錢取用俾準五年之限恐合事宜故敢此仰達矣上曰依爲之有隣曰禿城山城別將雖自內營自辟差出而軍糴凡事皆屬外營矣印信造給節目撰出卽是次第事而至於赴任後園所紅箭門外肅拜及奉安閣肅拜不可無一番定式依迎華察訪例一體擧行之意分付何如上曰依爲之有隣曰外營之賞格上下軍服措備自多木綿所需而庫貯未免苟艱兵曹所在木綿每年限十同送價取用恐合事宜故敢此仰達矣上曰依爲之竝出擧條有隣曰親軍衛別將印造給事日前兵判有筵奏出擧條之事而尙未造成文簿擧行恐有稽滯之慮從速造給似好矣上敎海愚曰分付該曹使之星火造給可也民始曰向因特敎三南文侍從守令皆應旨陳疏當此災年修省求言臣固欽仰聖德而彼守令輩所以陳瘼者率皆以進上物種之爲弊於民條條臚列縷縷煩陳甚至以至微細極瑣屑之事言之無難有若非此則無可言者然此雖出於渠輩自衒綜核之意事體之屑越莫此爲甚矣上曰旣曰應旨之疏則如是陳弊無怪其煩屑在古亦多有如此之事予則不以爲非也命退諸臣以次退出
정조 22년
行都承旨韓晩裕在外行左承旨洪義榮緣故出行右承旨李書九坐直左副承旨洪義浩緣故出右副承旨李海愚坐直同副承旨吳泰賢坐注書金啓溫仕直一員未差假注書呂東植仕事變假注書任百禧仕
정조 22년
傳于李海愚曰禮房承旨馳詣永陵奉審摘奸以來
정조 22년
傳于李海愚曰左承旨入侍
정조 22년
承旨前望單子入之金履翼吳泰賢落點
정조 22년
李海愚啓曰明日冬至祭傳香禮房承旨當爲齋宿而右承旨金履翼牌不進所當更請牌招而拘於廳規不得請牌何以爲之敢稟傳曰更爲牌招
정조 22년
以行右承旨金履翼再牌不進推考傳旨傳于吳泰賢曰許遞前望單子入之
정조 22년
李海愚啓曰明日冬至祭傳香禮房承旨當爲齋宿新除授行右承旨李書九所當牌招而拘於廳規不得請牌何以爲之敢稟傳曰牌招
정조 22년
傳于李書九曰齎咨官領去漂人使之徐徐入去卿等待交付各別厚饋領付事下諭于冬至三使臣
정조 22년
以黃海水使申大偀狀啓異國人之漂到旣係邊情而不有關飭徑先出島者極爲顚倒地方官海州判官鄭述仁爲先罷黜其罪狀令攸司稟處事傳于吳泰賢曰此時該倅不可輕遞亦與無端擅離有間罷拿分揀姑先推考之意回諭仍爲下諭道伯
정조 22년
李書九啓曰卽接元陵別檢所報則今此冬至祭享兩官當爲備員而參奉尹致民方在坡州地而有實故不得進參云莫重祭享兩官不可不備本陵參奉尹致民今姑改差其代卽令該曹口傳差出以爲備員將事之地何如傳曰允
정조 22년
吏曹口傳政事以金鐮爲元陵參奉
정조 22년
兵曹口傳政事護軍閔台爀沈晉賢副護軍宋銓蔡弘遠李肇源竝單付
정조 22년
吳泰賢以義禁府言啓曰時囚罪人洪奭周李泳夏等囚單子判付內洪奭周雖出於無知之致所犯則不可以一時做錯言爲先以草記從重勘律區別功議減等放送李泳夏混捧傳旨放送事命下矣李泳夏放送而洪奭周取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣洪奭周杖八十收贖奪告身三等而其六代祖萬容保社原從功臣云功減一等杖七十收贖奪告身二等放送何如傳曰允亦以公罪勘放可也
정조 22년
吳泰賢以義禁府言啓曰洪奭周杖七十收贖奪告身二等放送草記批旨內允亦以公罪勘放可也事命下矣洪奭周杖七十以公罪收贖之意敢啓傳曰知道
정조 22년
戊午十一月十三日午時上御便殿左承旨左副承旨入侍時行左承旨洪義榮左副承旨洪義浩假注書呂東植記注官金景煥編修官洪樂游以次進伏訖上敎義浩曰史漢所圈批者欲爲移入承宣退去鑄字所待冊下緣故持出明日亦勿仕進依本樣爲之也敎義榮曰領府事筋力一樣耶義榮曰別無所減矣上曰日前洪奭周仕記誤書事誠駭然矣緣何而致此云耶義榮曰此專由於不審而然萬萬惶悚矣上曰奭周之才華可謂實才及今閑歇卿須勸讀也敎義浩曰奉朝賀筋力亦如何義浩曰比前無減矣上曰老人之康健如是而近來年少輩氣稟漸不如前殊可歎也命書傳敎曰差祭及不爲仕進承旨許遞前望單子入之待下批牌招察任命退承史以次退出
정조 22년
行都承旨韓晩裕坐行左承旨李書九坐直右承旨洪義浩病左副承旨李海愚坐直右副承旨李翼晉未肅拜同副承旨吳泰賢坐注書金啓溫仕一員未差假注書呂東植仕直事變假注書任百禧仕
정조 22년
藥房提調李秉鼎副提調韓晩裕啓曰伏未審日間聖體若何寢睡水剌之節何何臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李海愚以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 22년
以宣傳官尹敏東狀啓海州延坪島漂到唐人等與道臣李義駿眼同慰諭後明再明間領率發行計料事傳于李海愚曰日行五六十里七八十里切勿趲程如有病者雖一兩日式遲滯惟以無病領付爲計事回諭閔西道帥臣及灣尹處一體下諭使之依此擧行
정조 22년
傳于李海愚曰左承旨許遞前望單子入之
정조 22년
以啓螺宣傳官望單子傳于李海愚曰在外宣傳官改差待其差代更爲修正書入
정조 22년
戊午十一月十四日辰時上御便殿右副承旨入侍時右副承旨李海愚記事官金啓溫記注官金景煥編修官洪樂游以次進伏訖命書傳敎曰禮房承旨馳詣宗廟永禧殿奉審摘奸以來又命書傳敎曰同副承旨馳詣景慕宮奉審摘奸受番諸處一體奉審摘奸以來海愚曰同副承旨方爲推考房矣命書傳敎曰刑工換房仍命退承史以次退出
정조 22년
行都承旨韓晩裕坐行左承旨李書九坐右承旨洪義浩坐左副承旨李海愚坐直右副承旨李翼晉坐直同副承旨吳泰賢坐注書金啓溫仕一員未差假注書呂東植仕直事變假注書任百禧仕
정조 22년
大殿王大妃殿惠慶宮中宮殿內閣政院玉堂朝廷二品以上六曹大司諫冬至單子問安答曰知道元子宮內閣政院玉堂冬至單子問安答曰知悉
정조 22년
李海愚啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 22년
傳于李書九曰禮房承旨馳詣永陵奉審摘奸以來仍以受香承旨進去昭寧園綏吉園一體奉審
정조 22년
戊午十一月十五日辰時上詣眞殿行茶禮還駐萬八門外左承旨入侍時行左承旨李書九假注書呂東植記注官承膺祚編修官洪樂游以次進前訖上曰時原任大臣閣臣入侍出榻敎膺祚承命出傳與判府事蔡濟恭左議政李秉模右議政沈煥之檢校提學鄭民始檢校直提學徐浩修原任直提學金載瓚鄭大容一直提學徐龍輔二直提學李晩秀原任直閣南公轍徐榮輔李始源檢校直閣沈象奎檢校待敎李存秀偕入進前濟恭等曰近日日候寒㬉不適聖體若何上曰一樣而冬候過暖矣濟恭曰俗稱冬㬉爲來歲豐徵云矣上敎濟恭曰今日卽亞歲也卿洽滿八旬誠可謂稀貴矣又敎曰卿等旣入來事當登筵而適値齋居有難引接暫玆召見早爲退去可也諸臣以次退出
정조 22년
行都承旨韓晩裕坐行左承旨洪義榮坐右承旨李肇源坐左副承旨鄭尙愚坐直右副承旨李翼晉坐直同副承旨鄭東觀坐注書金啓溫仕直一員未差假注書呂東植仕事變假注書任百禧仕
정조 22년
韓晩裕啓曰藥房提調李秉鼎副提調韓晩裕爲承候來待矣傳曰大臣閣臣承候除之未及下敎於藥院而卿等旣入來矣入侍
정조 22년
傳于李肇源曰嶺南句管堂上入侍
정조 22년
承旨前望單子入之蔡弘遠鄭尙愚落點
정조 22년
以右承旨蔡弘遠牌不進罷職傳旨傳于韓晩裕曰與不爲仕進承旨許遞前望單子入之待下批牌招察任
정조 22년
承旨前望單子入之洪義榮鄭東觀落點
정조 22년
以吏曹參議任希存牌不進罷職傳旨傳于韓晩裕曰只推
정조 22년
兵曹口傳政事副護軍洪義浩單付
정조 22년
以濟州牧使曺命楫狀啓區別災實諸般事務可以措處者開錄馳啓事判付內啓下備邊司爲旀近爲三南民事用心之餘島農能得食實爲島民萬幸稟請諸條不過年例擧行竝依狀請施行事分付守臣爲良如敎
정조 22년
戊午十一月十六日辰時上御誠正閣藥房承候入侍時藥房提調李秉鼎副提調韓晩裕記事官金啓溫記注官承膺祚編修官洪樂游檢校直閣沈象奎以次進伏訖秉鼎曰屢日齋居之餘聖體若何上曰一樣矣秉鼎曰寢睡水剌之節何如上曰一樣矣秉鼎曰今日雖非日次而醫官等使之入診何如上曰置之可也近日冬候過㬉自今日始有寒意矣敎晩裕曰卿於日前新從湖西上來矣所經歷處民情果何如耶晩裕曰臣於往還之路與湖西數三守宰相見而峽邑則大體稍勝其餘谷邑則比之所聞民情不甚遑急亦無流徙之他之患明春則姑未知何如而目今所見則庶有安堵之望矣大抵今年災摠太過甚至牙山一邑則元摠不過爲五千結而報災之數幾與之相當此專由於近來守宰之不欲任怨只事要譽而然雖曰爲民而其實則亦非爲民矣上曰提調亦有所聞耶秉鼎曰臣之私庄在於藍浦保寧等地故略聞其民情則亦以爲不至遑急云矣命書傳敎曰右副承旨入侍又命書傳敎曰同副承旨入侍賤臣承命出傳右副承旨李翼晉同副承旨吳泰賢進伏上曰濟州民人果爲招問其農形而招問於何處耶翼晉曰兵房承旨俄於院中招問矣上曰此是因傳敎招問之事則承旨豈可以便服擧行乎事極可駭矣命書傳敎曰貢果領來耽羅子弟令該房承宣招問島農與民弊當依例往至敦化門宣問雖欲取便出坐延英門擧行事體當然何敢偃處直所有若私自酬酢之爲者寧有如許道理其所入稟尤爲煩屑當該承旨爲先遞差在院承旨一倂推考待追到人齊到竝令該房給回糧於闕外後回奏又命書榻敎曰承旨前望單子入之待下批牌招察任象奎曰近來新印冊子之率多訛謬此由於監印諸臣之不能專意照察之致臣於前後印書實與其役不勝惶悚而今番新印杜陸律韻錯誤之處最爲夥多今方逐一洗補矣監印諸文臣所當論罰而其中亦已有因此事被勘者且其錯誤處之誰所準閱旣無籍記之事不得一一追査指名請勘至如唱準人及守欌均字印出諸匠謹考大典通編勸奬條有每一卷三字以上誤錯則竝削仕之文而削仕在渠輩別無懲警之道爲先自內閣別樣科治此後則每當印書按日成簿逐其某卷某張詳錄準閱文臣誰某及較正唱準以下諸匠姓名以爲畢印後一通査考從其錯誤多少以爲論罪科罰之地恐好故敢此仰達矣上曰依爲之出擧條命退諸臣以次退出
정조 22년
戊午十一月十六日午時上御重熙堂左承旨入侍嶺南句管堂上同爲入侍時行左承旨李書九假注書呂東植記注官承膺祚編修官洪樂游兵曹判書李時秀以次進伏訖上敎書九曰實錄考出之行那當爲之而往返亦爲幾日書九曰當於十九日下去而往返則似爲十許日矣上曰漆原縣監上疏回啓誰當爲之書九曰臣當擧行矣上曰移俵軍四十餘名果是何軍門所屬耶時秀曰未得詳知矣上曰此外募屬及物膳硫黃等名色亦令除減果爲如何時秀曰誠爲好矣而物膳等名色似是有名而無額者矣上曰架山城還之移俵附近邑事須與道臣詳細往復俾勿移疾於鄰邑之地好矣至若堤堰事方自廟堂講確而末端所陳武備之屬卿等以爲如何時秀曰此則似難遽然議到矣上曰穀多邑作錢則所賣者只是耗條而若情債求請之說似涉太零瑣矣仍敎書九曰卿與句管堂上善爲請究而亦須往復道伯俾有實效之地可也命時秀先退命書傳敎曰左副承旨入侍賤臣承命出傳左副承旨李肇源進伏敎書九曰華城軍制節目今則盡爲釐正乎書九曰其中或有相左處更與提調及大將當爲議定而臣之未下去前必欲告訖矣上曰姑待詳定後入之而下去前雖或未畢亦何所妨仍命先退上曰今年則柑子不得封進云柑製當以橘代頒而橘則何時上來云耶肇源曰當於今明上來云矣上曰昨日重臣肅拜時欲爲召見而因日寒未果稍待日間和暖欲爲召見矣肇源曰臣父方有情勢雖承召命恐難登筵矣上曰何事也肇源曰故領敦寧金履素諡狀事也丙午冬請對時領敦以兵判請大臣詣閤蓋以事係呼吸不可拘常例所以請大臣詣閤而大臣則不識本事之爲何事而以爲因兵判之言徑詣閤門有欠事體初則往復相持末乃知其爲急變而遂詣閤求對其時事狀如此而領敦家家狀中此一段不善措辭事實頗相左其時大臣卽故相金致仁而於臣父爲姨兄也臣父撰領敦諡狀也適因事會之急迫未暇詳閱只按本狀而爲之追聞故相家以爲關係莫嚴處事實差爽不可不一番鳴冤云奏御文字體貌至重事關至親私義難安故臣父以不審之失方欲陳章自引矣上曰事實如此則釐改爲宜而啓下文字不可私改今有筵敎就原狀卽爲釐改入之待御覽還下後出給太常則甚便好矣然則其家鳴冤重臣疏引俱無所據也且此事當載政院日記便一公案亦爲錄示其家可也肇源曰聖敎至當矣改本旣經乙覽日記又爲載錄則更安有疏引之擧故相家亦豈有餘憾乎命書傳敎曰左承旨右承旨許遞前望單子入之待下批牌招察任命退承史以次退出
정조 22년
行都承旨韓晩裕坐行左承旨洪義榮坐右承旨李肇源坐直左副承旨鄭尙愚坐右副承旨李翼晉坐同副承旨鄭東觀坐直注書金啓溫仕一員未差假注書呂東植仕直事變假注書任百禧仕
정조 22년
洪義榮啓曰明日常參經筵取稟傳曰停
정조 22년
洪義榮啓曰來二十一日輪對日次矣敢稟傳曰爲之
정조 22년
李肇源啓曰領府事洪樂性判府事蔡濟恭左議政李秉模右議政沈煥之率禮堂請對矣傳曰入侍
정조 22년
以濟州牧使曺命楫狀啓薦新及進上唐金橘不得如例封進惶恐待罪事傳于洪義榮曰勿待罪事回諭
정조 22년
洪義榮以禮曹言啓曰卽伏見濟州牧使曺命楫狀啓則去十月令宗廟景慕宮薦新唐金橘所結只爲十九箇而薦獻事體至爲尊嚴不敢以他橘擅便付封故以十九箇謹援已例都封上送于禮曹以爲稟旨進獻事爲辭矣謹稽本曹謄錄則在前如此之時有減數薦獻之例今所封進數雖些少依例當日薦進何如傳曰允
정조 22년
李肇源以兵曹言啓曰謹依下敎薄衣軍堡軍士朴鳳近等五名處各木綿一疋去核二斤題給之意敢啓傳曰知道
정조 22년
鄭尙愚以賑恤廳言啓曰傳曰貢果領來耽羅子弟令該房承宣招問島農與民弊當依例往至敦化門宣問雖欲取便出坐延英門擧行事體當然何敢偃處直所有若私自酬酢之爲者寧有如許道理其所入稟尤爲煩屑當該承旨爲先遞差在院承旨一倂推考待追到人齊到竝令該房給回糧於闕外後回奏事命下矣濟州進上領來人三十四名各米二斗式合米六石十二斗分給之意敢啓傳曰知道
정조 22년
司諫柳畊應敎嚴耆副應敎朴吉源掌令尹寅基校理金熙華金熙周副校理趙得永朴宗京修撰洪受浩韓致應副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀削答三司曰不允六字刀削
정조 22년
司諫柳畊掌令尹寅基啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥戮之典措辭見上答兩司曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上新除授執義鄭景祚時在京畿果川地請斯速乘馹上來事下諭答府曰李汝節事亟停勿煩崔進吉事不允下諭事依啓
정조 22년
司諫柳畊啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十一月十七日辰時上御誠正閣時原任大臣率禮堂請對入侍時行左承旨洪義榮記事官金啓溫記注官金景煥編修官洪樂游領府事洪樂性判府事蔡濟恭左議政李秉模右議政沈煥之禮曹判書趙尙鎭參判李祖承參議尹行元以次進伏訖上曰來待閣臣入侍出榻敎賤臣承命出傳與檢校提學鄭民始原任直提學徐浩修金載瓚一直提學徐龍輔原任直提學鄭大容二直提學李晩秀原任直閣南公轍李始源檢校直閣沈象奎檢校待敎李存秀等偕入進伏樂性等曰昨今日候劇寒聖體若何上曰一樣矣日寒如此故以稍晩入來之意自內閣使之通報矣卿等未及聞知而有此侵早來會耶濟恭曰進箋閣臣午後入來之意果有本閣知委而今日之齊會非但爲進箋一事故果爲趁早求對矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮氣候連爲安寧乎上曰好在矣如此寒令老人之侵晨入來能無所損耶樂性曰今日求對卽爲國家至重至大之盛禮臣等豈敢畏寒而不爲入來乎亞歲已過新年將屆元子宮封冊之禮將於今日得請矣濟恭曰溯考國朝故事封冊之典皆不踰十歲明年則唯我元子宮睿籌恰滿十齡滿廷臣僚八域民情莫不攢手屈指顒俟成命之卽下矣秉模曰此非臣等所可强請者唯願亟擧縟禮以副億兆之情焉煥之曰封冊之典卽歷代帝王家常行之禮而以國朝故事言之則明年爲應行之年卽賜兪音臣等之望也尙鎭曰此是一國同情之忱臣是禮堂唯竢盛禮之亟擧矣民始曰每年此日之仰請者卽擧國臣民同然之請群情莫不顒待矣上曰卿等之請固應如此而予意則差遲爲尤好名號旣定之後則封冊之少緩亦無所妨矣樂性曰遲之之聖念臣等亦有所仰認者而此是國家莫大之盛典遲待今年尙云晩矣豈可又踰今年不以副億兆臣民顒祝之情乎上曰古人云冠而字之所以示成人也而冠而冊之則成人之道爲尤備昔在列聖朝冠禮冊禮未有兼行之時故訓書之授常在於冠禮之日今若稍竢冠加之年以訓書兼受冊命之賜一以爲遵列祖之故事一以爲除繁縟之儀文豈不美哉夫冠禮大禮也卜日夙戒及夜而後禮成儀章節次至爲繁密故每當沖齡難於備禮今則雖異於沖齡而猶不如差待稍長之爲尤好矣廟謁之禮姑未及行故亦不得見于眞殿若冠冊諸禮同時兼行以見于廟以見于宮以見于先聖則此正所謂行一物而三善皆備者卿等今雖縷縷爲請而予意則如此矣濟恭曰冠冊之禮若欲兼行則雖明年亦豈不可兼行乎上曰明年卽我先朝親執耒耜躬耕籍田之歲亦豈非嘉會而過明年以後亦有國朝慶辰回甲之年紀自有如期而符合者非獨明年爲然矣濟恭曰聖敎中以冠禮儀文之繁密爲敎臣於禮文素所茫昧而凡其有屬於繁文瑣節者則恐合稍節矣上曰王朝之禮與士禮異必也參用古禮而冠禮則其禮尤重故別立賓主始醮而行三加之禮朝見三殿親受訓書儀章節文之間雖似繁縟而皆是不可廢者矣樂性曰今日求對必欲準請乃已而若又過明年則群情豈不泄菀乎上曰卿之筋力若是康旺來頭冊禮時卿可以上使奉冊矣濟恭曰縷縷下敎雖出於愼重而人情無間於聖凡惟我慈殿慈宮欣愛嘉悅之心豈不以封冊之太遲爲悶乎上曰殿宮之心亦與予意無異予之愼重於此事卽亦仰體慈意也煥之曰是禮也卽列朝令典之所已行八域臣民之所䕤祝豈可又踰明年乎濟恭曰名號雖定而必亟行封冊然後儀章煥然僚屬咸備蚤敎諭之意實在於其中此不容一日可緩而今年若又未得準請則將何辭以喩於中外臣民乎上曰無論冠禮與冊禮差遲一二年是卽遲遲又久之義夫封冊之典大禮而冊禮之備禮者常罕蓋以列朝封冊之歲多在沖齡以前而亦未嘗有幾歲封冊之常例故肅廟朝封冊之禮則在於七歲始行冊命親受之禮而近五十年在宥太平安樂無疆惟休垂裕後昆予之受冊在八歲而祈永之本亶在於是肅廟行之於前唯予繼之於後今此慶禮之比予差晩豈不愈晩而愈好乎予所愼重於玆事者於禮於義少無可疑苟使古大臣體國者當之則必當將順之不暇矣濟恭曰此非獨臣等之心爲然卽中外臣民之心也亦非獨臣等之言乃以中外臣民之言仰達者也雖使古之大臣如韓富者當此時亦必如臣等之所請矣臣竊以爲此恐不免於聖人千慮之失而古人亦有濯去舊見之語伏願更加三思俯從群請焉秉模曰此是群情之所同然唯竢兪音之降矣上曰俄已悉諭而日寒甚緊領府事則先爲退去可也命樂性先退上曰左副承旨入侍出榻敎賤臣承命出傳左副承旨鄭尙愚進伏上曰左承旨先爲出去陪大臣還第可也義榮退出煥之曰聖敎丁寧亶出重愼之至意臣等有不敢更事煩陳而近來講學廳僚屬多在外職開講之時常患不備此爲可憫矣上曰今日亦欲開講而日寒猝緊諭善以八耋老人難於冒寒入來故不得開講而諭善雖不得入來僚屬之獨參講筵似無不可雖以春坊官言之賓客不備之日則上下番亦有進參講席之例此可爲旁照矣煥之曰元子宮勸學實爲天下萬事之本臣嘗奉恩命屢陪講席睿質岐嶷英音洪亮發問疑難宿儒猶窘於應對敬攝威儀莊士咸頌其天成格致誠正之學已立基址天人性命之原何難契悟近日講官員少輪進數簡其於朝夕與處薰陶切磋之方恐或有間斷之時正須敦召林野之賢博選端嚴之士頻登講席如伊川所謂親賢士大夫之時多則尤宜有裨於睿學而且講僚與他官職有異雖或因事坐罷者亦使之如例陪講然後可無輪次苟簡之時故敢此仰達矣上曰依爲之勸講之任豈下於試製而僚屬之稱且與官職有間雖有未及敍用之人依應試應製及編次之役赴公例使之隨付軍職輪回入參講席可也出擧條煥之曰前郡守金羲淳早解經義飭躬端雅向來左相已提奏於筵中而前參奉宋稚圭以先正之孫學問有淵源湖中士望方菀然矣以臣所聞此二人宜先以僚屬差下使之輪陪講席似好矣上曰依爲之出擧條仍敎濟恭曰卿亦擧其所知也濟恭曰林下飭躬之士固多有之臣豈敢以無好人三字仰對而臣則聞見聾瞽無可以仰塞者矣上曰卿知金㙆之爲人乎濟恭曰臣與㙆不過有數面之雅而爲人則果是端士左相亦以爲不易得矣上曰予見其人知其有所存矣命濟恭先退上曰右相出仕後未經賓對乎秉模曰然矣上曰大臣之初筵擧條蓋是近例自在經幄至升卿月苟有可言隨事獻替何待甌卜之初而必於肅命之初筵成出許多擧條甚至於袖中笏記有若臺臣傳啓之樣此豈非謬規之當革者乎右相初筵陳達深爲得體自今革其法以此載之政府謄錄使後承之入相府者知古例之不如是可也大抵擧條云者卽擧行條件之謂也古則注書所錄之草冊筵退後卽爲啓下承旨抄出其當爲擧行之條件頒示於朝紙故所謂擧條例不過三數行至於擧條批旨承書讀奏之法則始自先朝丙戌以後蓋緣史官之多未能諦聽上敎慮有錯誤仍而讀奏遂以爲例矣近來則擧條便成一大文字如錢穀甲兵之不得不詳悉者固宜詳悉而至於微官庶僚細事疏節之陳稟者輒敢以剩語瑣說有若對策之虛頭張皇論列無難書納此亦朝廷不尊嚴之一端卿等試考丙戌以前日記則必知謬例之如許矣秉模曰向以都下帽子廣布之道奉承筵敎而聞該廛人情願無論某衙門納關西錢二萬五千兩許劃則貿取帽子百隻於灣上回甲散賣都下後趁明年四五月備納元錢於該衙門此不過通行換錢之例而在該衙門旣無所損在帽子廣布之道自可有效云議者雖以廛人之愆期爲慮姑先試可未爲不可以此分付於關西道臣及灣府以爲及期區劃依數貿遷之地何如上曰右相之意何如煥之曰帽廛人願貸關西錢各衙門所納者限以明年四五月備納之說臣亦已聞之與左相有所酬酢別無異同之議矣秉模曰僚相旣無他議依此分付何如上曰依爲之都下民人之本卽貢市人而靑布廛人卽市民中一也聞其市業不可不自公助力曾有屢加軫念之擧今番詢問之後尤不可泛視關飭箕伯灣尹俾有助力之實效可也出擧條煥之曰都下民人實應國役其所顧恤宜倍常例至於通共發賣之法行之已久而物價之翔踊者未見其效廛民之凋弊者日以益甚所謂雜廛都賈之弊又從此出大抵以利害言之則雖未知如何而市民則不可無救矯軫恤之道矣上曰市民之凋弊果然另思蘇革之方好矣秉模曰五子登科之父啓聞加資載在大典通編矣幼學元最鎭子永龜永獜永象永駿皆登武科永麒又蒙武科直赴之典其父最鎭依法典加資何如上曰依爲之出擧條仍命退諸臣以次退出
정조 22년
戊午十一月十七日午時上御重熙堂軍士房承旨入侍時左副承旨李肇源假注書呂東植記注官金景煥編修官洪樂游以次進伏訖上曰今日時刻爲幾何而若設柑製則或無致晩之慮耶肇源曰午正尙未打在前雖有此時出令之事而亦無致晩之患矣上曰在前則時或出令於夕間而今之場屋則與昔稍別矣肇源曰然矣上曰柑製設行自肅廟時始蓋於食堂或有頒柑之擧而時設應製仍以爲例若其定爲應行之科則始自先朝時而柑子若未上來則或以黃大口代頒承宣亦聞之乎肇源曰臣亦聞之矣命退承史以次退出
정조 22년
行都承旨韓晩裕坐行左承旨洪義榮坐直右承旨李肇源坐左副承旨鄭尙愚坐右副承旨李翼晉坐同副承旨鄭東觀坐直注書金啓溫仕一員未差假注書呂東植仕直事變假注書任百禧仕
정조 22년
傳于韓晩裕曰名以監印有此做錯當該文臣權晙曺錫中施以不敍之典
정조 22년
兵曹口傳政事護軍李書九單付
정조 22년
吏曹元子宮講學廳僚屬抄啓前郡守金羲淳前參奉宋稚圭
정조 22년
以宣傳官尹敏東狀啓領率漂人到鳳山漂人有病姑留半日藥治後仍爲前進事傳于李肇源曰前此飭諭何如若能審愼緩緩率去則豈有得病之事此後雖日行二三十里或滯留一兩日切勿排站雖於交付使行之後勿爲例付盛京仍令三使臣各別看護領至北京拔例便宜一依筵敎擧行事回諭以此有旨亦令三使臣見之
정조 22년
洪義榮以弘文館言啓曰副修撰尹命烈旣有只推之命卽爲牌招察任何如傳曰允
정조 22년
李肇源以兵曹言啓曰禁軍來春夏等都試因政府及本曹有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 22년
鄭尙愚以宣惠廳言啓曰傳曰因碑文刻役事待其子孫之闋服今日召見而御製御筆體貌莫重具儀仗鼓吹奉詣而印役及豎立之需令該曹該廳從優磨鍊輸送主家之人豈可不卽祿仕司果李秉淳今日政復職調用事分付事命下矣麟坪大君墓所在於抱川地碑閣營建及碑石豎立等節自該道着實擧行後所入物力以儲置米會減而凡係擧行問于本家一依其指揮施行之意發關分付矣卽接京畿監司李在學所報則以爲碑閣營建之役纔已告訖所入物力價錢九百四十一兩七錢九分以儲置會減修成冊上送至於土役丹靑因日候之嚴寒將待明春爲之而此則自本家欲爲擔當擧行云矣敢啓傳曰知道
정조 22년
備邊司啓目粘連觀此柒原縣監朴命燮疏本則其一本縣實民戶不過爲一千八百十二戶而軍案元數合爲二千五百三十三名而陰竹等邑移俵之軍又爲四十七名他道他邑之移俵者至於四十五名之多移俵之軍還屬各該邑巡營募軍物膳軍及硫磺軍一切革罷其他私募人之投托營鎭者亦令沙汰事也移來軍摠之除減案外募屬之査汰已有成命申飭該道卽速擧行爲白乎旀其一每年還穀耗條一依常定例作錢以補度支經用事也雖以本道一二邑已試之事言之行之未幾穀簿漸縮歉歲分糶反患苟艱此則置之令道臣親執該邑穀簿期於蘇救後狀聞爲白乎旀其一列邑吏胥隨其邑大小定其吏額數以爲一定之規事也外邑吏額俱有定數亦令道臣以時察飭爲白乎旀其一各司磨勘之債責出無處量其邑力分其定數事也今若量其邑力定其分數則事面反涉未安京司科外之求請爲先另加禁斷之意分付於各該司及上納衙門俾無如前犯科之弊爲白乎旀其一堤澤防洑全不修治每春初另加疏濬防築事也自本司考察勤慢期有實效爲白乎旀其一嶺南七十一州之間別擇三老之可師者立課程考勤慢果能明習經術者一依公都會入格數擇以陞之太學以備採用事也以嶺南人士之府庫亦必有聞風而興起者雖不別立新制自有其略疏辭今姑置之爲白乎旀其一昇平世久民不識兵擇軍校中可解兵書設置講武之所訓以陣法則緩急可用事也挽近以來頻値歉歲行操絶罕而每以官門聚點替行修飭器械申明節制正是邑倅之責苟欲擧職不待別船定式可有實效此亦置之爲白乎旀其一架山南倉還上分俵河陽穀略略分排於山城下附近邑民事也城餉移俵特命許施在河民誠爲大幸從便分排俾無他邑貽弊之意一體分付何如判付啓竝只依回啓施行爲旀柒原軍摠之除減河陽城餉之移俵出於爲殘邑蘇殘之意嚴飭俾有刮目之實效擧行形止與穀多措處形止狀聞事分付爲良如敎